Cuatri partidis e cuatri sconfitis. Dopo des “luci a San Siro” dai cuarts di finâl di Cope Italie al torne il scûr plui scûr dal campionât, là che la situazion si fâs simpri plui grivie.
A Parma l’Udin al à a ce fâ cuntune scuadre in salût, ecuilibrade e vivarose, e al patìs dal prin al ultin minût e soredut inte prime frazion. Ma no je dome la diference jenfri i emilians e il Milan zombie di miercus passât: e je soredut la diference tra l’Udin di chê altre sere e chê dal Tardini.
La scuadre di Donadoni si fâs sburtâ indenant di Cassano, Parolo e Amauri; chê di Guidolin no rive a jessi avonde combative e tal moment che e rive a metisi a scuare e cjape il gol che al marche la supremazie teritoriâl dai parons di cjase e al torne a mandâ a patràs i blancs e neris, che dome tal secont timp a provin a alçâ il cjâf ma nol è avonde.
Brkič si scjalde lis mans za sul imprin de gare, cu lis conclusions di Gargano e Acquah. Plui indenant la pression de scuadre emiliane e continue a fâsi sintî, ancje se no si concretize in conclusions. Il gol al rive suntune iniziative di Cassano, che al partìs su la corsie di mandrete e al met tal mieç par Amauri: Brkič al jes ma al sbat cuintri di Heurtaux e cussì il brasilian al rive a butâle in puarte cence fastidis.
Tal secont timp l’Udin al prove a fâ alc di plui, ma Muriel al è une fantasime e Nico Lopez al rive des bandis di Mirante dome intune ocasion e la musiche no cambie cuant a che a jentrin Maicosuel e Di Natale. Di chê altre bande i aversaris, dongje di difindis ben, a rispuindin in cuintripît e a riscjin di fâi ancjemo mâl al Udin cun Biabiany e cu la matricule Mauri. Mancul mâl che Brkič al ten bot.
Cussì la partide e finìs, la zone pericul e je simpri a trê ponts e la prossime partide cul Bologne e devente une sorte di dispate. Al è cui che si lamente che a son masse zuiadôrs forescj – ducj i totolârs di domenie – e che no rivin a capîsi e a zuiâ, stant che a somein plui atents viers des indicazions dai procuradôrs e des sirenis dal marcjât che di ce che ur domande il mister. Ce che al è sigûr al è che dome in cualchi moment a rivin a fevelâ la lenghe dal balon. Sperìn che ur vegnin dadis ripetizions vie pe setemane e che la scuadre e torni a jessi chê che si à viodude in Cope Italie o in campionât cuintri di Napoli, Juve e Fiorentine. Se no je cussì, i ponts di distance dal foran no saran plui trê.
fur_Latn fur_Latn fur_Latn fur_Latn fur_Latn fur_Latn